**Távol-keleti vendéglátóhelyet függesztett fel azonnali hatállyal a Nébih**

**Egy Pest megyei gyorsételeket kínáló egység ellenőrzése során súlyos, élelmiszerbiztonsági kockázatot jelentő higiéniai körülményekkel szembesültek a Nemzeti Élelmiszerlánc-biztonsági Hivatal (Nébih) ellenőrei. A szakemberek által megállapított hibák és hiányosságok az egység tevékenységének azonnali felfüggesztését indokolták.**

Súlyos higiéniai hiányosságokat tártak fel a Nébih szakemberei egy Pest megyei vendéglátó egység helyszíni ellenőrzése során.

Az étterem üzemi területén általános volt a takarítatlanság, mind a nyílászárók, a padozat, a munkafelületek, a polcok, de még az edények, az eszközök és a villanykapcsolók is rendkívül szennyezettek, tisztítatlanok voltak. Több helyen szennyezett, undort keltő textilrongyot találtak az ellenőrök. Az élelmiszerek tárolásával is akadtak gondok: közös hűtőtérben tároltak eltérő higiéniai megítélésű élelmiszereket (pl. friss hús, konzerv, zöldség, főtt tészta), de számos esetben közvetlenül a padozaton tárolták az élelmiszereket. A külvilágra nyíló ajtót leszerelték, azt az udvaron, a falnak támasztották. Helyette csupán egy acélkeretre rögzített, sérült rovarhálójú ajtót szereltek fel úgy, hogy az ajtó és a fal közt akkora rés volt, melyen a kártevők bejutása az étterembe akadálytalanná vált. Ezen túlmenően az egységben különböző helyeken, a főzőtér egyik polcán, az ablakpárkányon, az alapanyagraktárban, a tojásraktárban és az emeleti előtérben tároltak személyes és egyéb, a technológiához nem kapcsolódó tárgyakat (pl. vasaló deszka, létra, fogkefe, lábbelik).

További súlyos élelmiszer-biztonsági hiányosságként értékelték az ellenőrök, hogy üzemi területen higiénikus módon kezet mosni egyáltalán nem lehetett, pl. a fagyasztó melletti kézmosóban egy hosszabbítót tároltak.

A Nébih a fent részletezett, súlyos élelmiszerbiztonsági kockázatot jelentő hiányosságok miatt az egység tevékenységét azonnali hatállyal felfüggesztette. Ezen túlmenően a hatóság 15 tétel, összesen közel 180 kg jelöletlen, nem nyomonkövethető élelmiszert azonnali hatállyal kivont a forgalomból.

Az egység csak az élelmiszer-biztonsági jogsértések kijavítása és ismételt hatósági ellenőrzést követően folytathatta a tevékenységét. Az eljárás és a bírság megállapítása folyamatban van.

Az érintett vállalkozás adatai megtalálhatóak a [jogsértés listán](https://portal.nebih.gov.hu/jogsertesek).

Az ellenőrzés során készült videó és fényképek elérhetőek a Nébih honlapján: <https://portal.nebih.gov.hu/-/tavol-keleti-vendeglatohelyet-fuggesztett-fel-azonnali-hatallyal-a-nebih>

2021. július 08.

Nemzeti Élelmiszerlánc-biztonsági Hivatal